b'\n_START_ARTICLE_\nIkaalisten Urheilijat\n_START_SECTION_\nHistoria\n_START_PARAGRAPH_\nIkaalisten Urheilijat perustettiin vuonna 1922, mutta SVUL:iin liittyminen ja virallinen rekister\xc3\xb6inti tapahtuivat vuonna 1928. Seuran suunnistusjaosto muodosti oman seuransa, Ikaalisten Nouseva-Voiman vuonna 1973. Seuran pes\xc3\xa4palloilijat taasen eriytyiv\xc3\xa4t omaksi seurakseen, Ikaalisten Tarmoksi vuonna 1976.\n_START_SECTION_\nHiihto\n_START_PARAGRAPH_\nIkaalisten Urheilijoiden hiihtojaosto on yksi sen menestyneimmist\xc3\xa4. Hiihtojaoston, ja samalla koko seuran, paras saavutus on moninkertaisen arvokisamitalisti Krista P\xc3\xa4rm\xc3\xa4kosken olympiapronssi Pyeongchangin talviolympialaisista sek\xc3\xa4 4x5 km viestin olympiahopea Sot\xc5\xa1in talviolympialaisista vuodelta 2014. P\xc3\xa4rm\xc3\xa4kosken lis\xc3\xa4ksi seuran edustajista Matti Pitk\xc3\xa4nen on tuonut mitalin talviolympialaisista.\n_START_SECTION_\nYleisurheilu\n_START_PARAGRAPH_\nIkaalisten Urheilijat on perinteinen yleisurheiluseura, joka on tuottanut lukuisia SM-tason mitalisteja. Yksi seuran parhaista saavutuksista on pikajuoksija ja pituushypp\xc3\xa4\xc3\xa4j\xc3\xa4 Eero Haapalan nelj\xc3\xa4s sija vuoden 2013 EM-hallikisoissa G\xc3\xb6teborgissa tuloksella 805 ja samana vuonna hyp\xc3\xa4tty uusi sis\xc3\xa4ratojen Suomen enn\xc3\xa4tys 811 Porissa. Alle 23-vuotiaiden EM-kilpailuista mitalin ovat seuran edustajista voittaneet Pietari Skytt\xc3\xa4 ja Timo Sinervo. Lis\xc3\xa4ksi pikajuoksija Samuli Samuelsson sijoittui vuonna 2015 alle 23-vuotiaiden Euroopan mestaruuskisoissa 200 metrill\xc3\xa4 kuudenneksi. Ikaalisten Urheilijoista nelj\xc3\xa4 urheilijaa ovat voittaneet Kalevan Kisat. He ovat Timo Sinervo, Jouni Wald\xc3\xa9n, Eero Haapala ja Samuli Samuelsson.'